Návrh nariadenia Rady ktorým sa mení a dopĺňa nariadenie (ES) č. 2340/2002 a nariadenie (ES) č. 2347/2002 týkajúce sa príležitostí na rybolov hlbokomorských druhov pre členské štáty, ktoré pristúpili v roku 2004 /* KOM/2004/0685 v konečnom znení */





Brusel, 20.10.2004 KOM(2004) 685 v konečnom znení . Návrh NARIADENIA RADY ktorým sa mení a dopĺňa nariadenie (ES) č. 2340/2002 a nariadenie (ES) č. 2347/2002 týkajúce sa príležitostí na rybolov hlbokomorských druhov pre členské štáty, ktoré pristúpili v roku 2004 . (predložená Komisiou) ODÔVODNENIE V roku 2002 Rada stanovila kvóty pre množstvo hlbokomorských druhov v niektorých morských oblastiach v severovýchodnom Atlantiku (nariadenie 2340/2002[1]). Tieto obmedzenia úlovkov boli stanovené na základe vedeckého odporúčania, že tieto druhy sú zraniteľné a naliehavo si vyžadujú opatrenia na ich zachovanie. Rada tiež stanovila limit na veľkosť rybárskych flotíl, ktoré majú povolenie uskutočniť vykládku významného množstva hlbokomorských druhov a tento limit bol nariadením Rady 2347/2002[2] stanovený na najväčšiu veľkosť flotily, ktorá urobila vykládku viac než desiatich ton na plavidlo ročne počas trojročného obdobia pred začatím rozhodovacieho procesu o rozdelení príležitostí na rybolov. Podľa článku 57 Aktu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska je teraz vhodné určiť príležitosti na rybolov pre pristupujúce štáty tou istou metódou, ktorú schválila Rada pri rozhodovaní o príležitostiach na rybolov v roku 2002. Kvóty Tento návrh ustanovuje príležitosti na rybolov pre prístupové štáty s použitím metódy, ktorú Komisia v minulosti použila pri vypracovávaní svojho návrhu týkajúceho sa stanovenia súčasných kvót pre hlbokomorské druhy. Pre každý druh a každú oblasť s riadenou kvótou bol preskúmaný úradný záznam o úlovkoch v referenčnom období desiatich rokov (ako bol predložený medzinárodným organizáciám) a návrh Komisie sa pri navrhovaní dodatočných príležitostí na rybolov pre každý prístupový štát zakladal na týchto údajoch. Toto si vyžaduje, aby bolo zmenené a doplnené nariadenie Rady 2340/2002, ktoré stanovuje príležitosti na rybolov hlbokomorských druhov na roky 2003 a 2004. Kapacita flotily Pätnásť štátov ES stanovilo limit na veľkosť flotily, ktorá má povolenie uskutočniť vykládku hlbokomorských druhov podľa veľkosti flotily, ktorá ulovila tieto druhy počas troch rokov pred rozhodnutím podrobiť tieto druhy regulácii. Keďže prístupové štáty neboli v tom čase stranou zúčastnenou na rozhodovaní, je v súčasnosti vhodné určiť limity na veľkosť ich flotíl rovnakou metódou. To si vyžaduje zmeniť a doplniť nariadenie Rady 2347/2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb. Návrh NARIADENIA RADY ktorým sa mení a dopĺňa nariadenie (ES) č. 2340/2002 a nariadenie (ES) č. 2347/2002 týkajúce sa príležitostí na rybolov hlbokomorských druhov pre členské štáty, ktoré pristúpili v roku 2004 RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska[3], najmä na jeho článok 57 ods. 2, so zreteľom na návrh Komisie; keďže: (1) V Akte o pristúpení z roku 2003 nebola vykonaná žiadna úprava nariadenia Rady (ES) č. 2340/2002 zo 16. decembra 2002, ktorým sa stanovujú rybárske možnosti pre hlbokomorské zásoby rýb na roky 2003 a2004[4], ktorá by prideľovala príležitosti na rybolov hlbokomorských druhov pre nové členské štáty. Preto je vhodné prideliť takéto príležitosti na rybolov novým členským štátom na rok 2004 so zohľadnením ich záujmov. (2) Pridelenie príležitostí na rybolov by nemalo viesť k tomu, že úlovky legálne dosiahnuté pred nadobudnutím účinnosti súčasného nariadenia budú podliehať zníženiu kvót podľa článku 23 ods. 1 nariadenia Rady (EHS) č. 2847/93[5], článku 5 nariadenia Rady (ES) č. 847/96[6] alebo článku 26 nariadenia (ES) č. 2371/2002. (3) Nariadenie Rady (ES) č. 2347/2002 zo 16. decembra 2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb[7], stanovuje hornú hranicu výkonu a kapacity rybárskej flotily, ktorá môže uskutočniť vykládku významného množstva hlbokomorských druhov, a určuje referenčné obdobie na stanovenie týchto hraníc, menovite tri roky pred nadobudnutím účinnosti uvedeného nariadenia. Je vhodné, aby sa podobné opatrenia vzťahovali na nové členské štáty, pričom pre tieto štáty sa zohľadní neskorší dátum uplatnenia tohto nariadenia. (4) Nariadenie (ES) č. 2340/2002 a nariadenie (ES) č. 2347/2002 by preto malo byť podľa toho zmenené a doplnené, PRIJALA TOTO NARIADENIE: Článok 1 Nariadenie (ES) č. 2340/2002 sa mení a dopĺňa takto: 1) Vkladá sa nasledujúci článok 3a: "Článok 3a 1. Úlovky získané od 1. januára do 1. mája 2004 plavidlami členských štátov, ktoré pristúpili v roku 2004, sa odpočítajú od kvót uvedených v prílohe I. 2. Do [15 dní od dátumu nadobudnutia účinnosti tohto nariadenia] členské štáty uvedené v odseku 1 oznámia Komisii objem svojich úlovkov od 1. januára do 1. mája 2004." 2) Vkladá sa nasledujúci článok 4a: "Článok 4a Článok 23 ods. 1 nariadenia (EHS) č. 2847/93, článok 5 nariadenia (ES) č. 847/96 a článok 26 nariadenia (ES) č. 2371/2002 sa nevzťahuje na úlovky uskutočnené pred[dátum nadobudnutia účinnosti tohto nariadenia] prevyšujúce kvótu určenú v prílohe I k nariadeniu (ES) č. 2340/2002 plavidlami členských štátov, ktoré pristúpili v roku 2004." . 3) Príloha I sa mení a dopĺňa v súlade s prílohou k tomuto nariadeniu. Článok 2 V článku 4 nariadenia (ES) č. 2347/2002 sa pridáva tento odsek: "3. Odchylne od odseku 1 vypočítajú členské štáty, ktoré pristúpili v roku 2004, celkový výkon a celkový objem svojich plavidiel, ktoré v ktoromkoľvek z rokov 2000, 2001 alebo 2002 uskutočnili vykládku viac než 10 ton akejkoľvek zmesi hlbokomorských druhov. Tieto celkové hodnoty sa oznámia Komisii." Článok 3 Toto nariadenie nadobúda účinnosť tretí deň po jeho uverejnení v Úradnom vestníku Európskej únie. Uplatňuje sa od 1. mája 2004. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli [...] za Radu predseda PRÍLOHA Príloha k nariadeniu (ES) č. 2340/2002 sa mení a dopĺňa takto: (1) Záznam týkajúci sa druhu uhliarka čierna v zónach V, VI, VII, XII sa nahrádza takto: +++++ TABLE +++++ (2) Záznam týkajúci sa druhu granatier tuponosý v zónach Vb, VI, VII sa nahrádza takto: +++++ TABLE +++++ (3) Záznam týkajúci sa druhu mieň modrý v zónach VI,VII sa nahrádza takto: +++++ TABLE +++++ [1] Ú. v. ES L 356, 31.12.2002, s. 1. [2] Ú. v. ES L 351, 28.12.2002, s. 6. [3] Ú. v. EÚ L 236, 23.9.2003, s. 1. [4] Ú. v. ES L 356, 31.12.2002, s. 1. [5] Ú. v. ES L 261, 20.10.1993, s. 1. Nariadenie naposledy zmenené a doplnené nariadením (ES) č. 1954/2003 (Ú. v. EÚ L 289, 7.11.2003, s. 1). [6] Ú. v. ES 115, 9.5.1996, s. 3. [7] Ú. v. ES L 351, 28.12.2002, s .6.